Wanneer jy nie leer nie, sal jy ook nie weet nie. As jy op die regte manier daarna kyk, is elke ervaring in die lewe ‘n skool, en elke nuwe kennis ‘n onderwyser. Gebruik dus elke geleentheid om te leer. Maak net seker dat jy die regte onderwysers kies; diegene wat die reg verdien het om wanneer nodig, die moeilike vrae te vra, perspektief te bring en jou op die regte pad te hou. Salomo het gesê, ‘Woorde op die regte tyd gesê, is soos goue appels in ‘n silwer houer. Soos ‘n goue ring by goue juwele, so is die wyse vermaning by die oor wat bereid is om daarna te luister’ (Spreuke 25:11-12 NLV). Wanneer God iemand stuur om jou te help: 1) Wys jou waardering. Moet iemand nooit as vanselfsprekend aanvaar nie, en moet nooit vergeet om dankie te sê nie. ‘n Houding van ‘Ek verwag nie waardering nie, so ek gaan dit ook nie gee nie’ sal jou seermaak en deure in die toekoms toemaak. 2) Doen jou deel. Moenie selfsugtig en opportunisties wees nie. Kyk uit vir maniere om jou teenwoordigheid ‘n bate, nie ‘n las nie, te maak. Die lewe skuld jou niks behalwe ‘n geleentheid om te groei nie. 3) Verstaan die grense. Ander mense mag dalk iemand goed genoeg ken om hulle op hulle voornaam te noem, maar dit beteken nie dat jy dit moet doen nie – veral nie ‘n potensiële mentor nie. Bewys respek, en moenie die protokol probeer verander om in te pas by die omgewing waaraan jy gewoond is nie. Behou die grense, respekteer ander, luister, en jy sal altyd mense hê wat gewillig is om jou te help om te kom waar jy moet wees.
Jy mag dalk jou eie vermoë betwyfel, maar moet nooit God s’n in twyfel trek nie – of sy beloftes en sy bereidwilligheid om hulle te vervul nie. Die Psalmdigter het geskryf, ‘…U het u Naam en u woord bo alle dinge verheerlik’ (Psalm 138:2 NLV). Die enigste item in die heelal wat God bo sy Naam geplaas het, is sy Woord. Vul dus jou gedagtes daarmee, spreek dit daagliks, en moet dit nooit bevraagteken nie. Twyfel se oorsprong kom dikwels van ons neiging om onsself as selfversekerd voor te doen. Selfversekerheid moedig ons aan om op ons eie vaardighede en vermoë te vertrou. Die Bybel sê egter, ‘Wie op sy eie insig vertrou, is ‘n dwaas…’ (Spreuke 28:26 NLV). Na bewering is die vers in die middel van die Bybel die volgende: ‘Dit is beter om by die Here te skuil as om staat te maak op mense’ (Psalm 118:8 NLV). Plaas dus jou vertroue in God, nie in ander mense of jouself nie. Twyfel jy soms in jouself en jou waarde? Bevraagteken jy jou vermoë om jou beroep na te streef? Ten spyte daarvan dat hy amper drie jaar saam met Jesus geleef het en sy belofte gehoor het dat Hy weer uit die dood sou opstaan, het Tomas gesê, ‘…As ek nie die merk van die spykers in sy hande sien… en my hand in sy sy steek nie, sal ek nooit glo nie’ (Johannes 20:25 NLV). Het Jesus sy rug op Tomas gedraai as gevolg van sy vertwyfelinge? Nee, Hy verwerp nooit ‘n opregte, vertwyfelende hart nie. Soos jy sy Woord lees en sy aangesig soek, sal Hy al jou twyfel ook aanspreek. Wanneer jy ophou om te lewe deur te sien en begin lewe deur te glo, sal al jou twyfel verdwyn (Sien 2 Korintiërs 5:7).